b'\n_START_ARTICLE_\nNikola Altomanovi\xc4\x87\n_START_SECTION_\nPoreklo\n_START_PARAGRAPH_\nNikola Altomanovi\xc4\x87 je bil rojen leta 1348 kot sin velikega \xc5\xbeupana Altomana Vojinovi\xc4\x87a (1347\xe2\x80\x941359) in Ratoslave Mladenovi\xc4\x87, s katero se je poro\xc4\x8dil pozno jeseni 1347. Ratoslava (Vitoslava)  je bila h\xc4\x8derka vojvode Mladena in sestra kasnej\xc5\xa1ega sebastokratorja Branka Mladenovi\xc4\x87a, o\xc4\x8deta Vuka Brankovi\xc4\x87a (1371\xe2\x80\x941391).\n_START_SECTION_\n\xc5\xbdivljenje\n_START_PARAGRAPH_\nLeta 1363 je bil Nikolov stric Vojislav Vojinovi\xc4\x87 ubit. Nikola je izkoristil njegovo smrt in zasedel del njegovega ozemlja. Z Lazarjem Hrebeljanovi\xc4\x87em je sklenil zavezni\xc5\xa1tvo proti kralju Vuka\xc5\xa1inu Mrnjav\xc4\x8devi\xc4\x87u. Srbskega carja Uro\xc5\xa1a V. sta pregovorila, da ju je podprl. Lazar se je v kriti\xc4\x8dnem trenutku umaknil iz koalicije, njegovi nekdanji zavezniki pa so bili pora\xc5\xbeeni v bitki na Kosovskem polju leta 1369._NEWLINE_Leta 1373 se je sklenila nova voja\xc5\xa1ka zveza, tokrat proti Nikoli Altomanovi\xc4\x87u. Sestavljali so jo bosanski ban Tvrtko I. Kotromani\xc4\x87, zetski knez \xc4\x90ura\xc4\x91 I. Bal\xc5\xa1i\xc4\x87, ma\xc4\x8dvanski knez Nikola Gorjanski in ogrski kralj Ludvik I. Ogrski. Koalicijska vojska ga je septembra 1373 napadla z zahoda, severa in vzhoda. Altomanovi\xc4\x87 se je po prvih porazih umaknil na jug, ra\xc4\x8dunajo\xc4\x8d na obrambo iz ene od svojih trdnjav. Knez Zorka, ki so ga najverjetneje podkupili Dubrov\xc4\x8dani, mu ni dovolil vstopiti v Klobuk, zato se je umaknil v Trebinje in od tam v U\xc5\xbeice. Takoj za njim je pred mesto pri\xc5\xa1el knez Lazar in ga za\xc4\x8del oblegati. Konec novembra se je Nikola Altomanovi\xc4\x87 vdal._NEWLINE_Po vdaji so si zmagovalci razdelili njegovo ozemlje. Lazar je vzel Rudnik in U\xc5\xbeice, Tvrtko srednje in gornje Podrinje in spodnje Polimje in Vuk Brankovi\xc4\x87 Kosovo. Altomanovi\xc4\x87ev padec so izkoristili tudi Bal\xc5\xa1i\xc4\x87i in zasedli Trebinje, Konavle in Dra\xc4\x8devico, ki so jih morali leta 1377 prepustiti bosanskemu banu.\n_START_SECTION_\nSmrt\n_START_PARAGRAPH_\nNikolo Altomanovi\xc4\x87a so ujeli in predali v varstvo Stefanu Musi\xc4\x87u, sorodniku kneza Lazarja. Leto kasneje ga je Musi\xc4\x87 s tihim soglasjem kneza Lazarja oslepil in, po legendi, poslal v samostan, kjer je \xc5\xa1e isto leto umrl._NEWLINE_Nekateri viri omenjajo Nikolo Altomanovi\xc4\x87a \xc5\xa1e dve leti po oslepitvi kot \xc5\xbeupana. Kdaj je umrl, ni znano. Domneva se, da po letu 1395.'